Denne listen ble publisert i 2018 og inneholder tips om podkaster som ikke oppdateres lengre. Sjekk ferske topplister og anbefalinger på nrk.no/podkast.

Bli varslet om nye podkaster: Meld deg på nyhetsbrevet vårt her

Kategori: Portrettintervju

Portrettintervju Anbefalt av: David Vekony, Reporter i Studio 2

Den norske versjonen av The Joe Rogan Experience, med én-til-én-samtaler i langformat, hvor personligheten til både gjest og intervjuer er vel så viktig for underholdningen som temaet. Det klippes nesten ikke, og både nesepusting, hosting og harking kommer med, noe som gjør det autentisk og genuint. Fortsatt i oppstarten, og tilsynelatende litt uvant format for Tore, men har allerede hatt noen interessante samtaler, og har en fin, personlig stil. Anbefalt: Hjertespesial med Dr. Wasim Zahid.

Kategori: Dokumentar

Dokumentar Anbefalt av: Tete Lidbom / Programleder i Heia Fotball

Har du noen gang landet i Berlin og tenkt: «Hvorfor har Tysklands hovedstad to av de kjipeste flyplassene i verden?». Det får du svaret på om du hører denne fenomenalt morsomme podkasten om det som skulle bli Berlins store stolthet av en flyplass, BER. Mengden av absurde «fuck ups», korrupsjon, u-tysk utilstrekkelighet og fantasifulle løsninger som har utsatt dette enorme byggeprosjektet er så fascinerende og tragikomisk at jeg allerede har hørt de fire episodene hele tre ganger.

Kategori: Dysleksi

Dysleksi Anbefalt av: Ingrid Gjessing Linhave / Programleder i NRK

Jeg vil gjerne anbefale PÅDDKAST fra Dysleksi Norge. Jeg har selv barn med dysleksi og til tross for godt samarbeid med skole, så er det mye man må finne ut av selv. PÅDDKAST har episoder med tema som: Hva er dysleksi, råd til lærere, råd til foreldre, hvordan det er å vokse opp med det m.m. En fin PÅDDKAST som behandler temaet på en fin og lett forståelig måte.

Kategori: Psykologi

Psykologi Anbefalt av: Christine Lossius Thorin / Programleder i Salongen

Denne historien om en blind mann som er Batman på ordentlig har jeg gjenfortalt og tenkt på mye etter at jeg hørte den for flere år siden. Den handler om forventinger og hva som egentlig er mulig for oss mennesker. Invisibilia er en av de store amerikanske podkastene som er meget gode på historiefortelling, og er laget av de to prisbelønte journalistene Alix Spiegel og Hanna Rosin. De tar for seg de usynlige kreftene som er med på å forme oss mennesker som følelser, ideer og tro.

Kategori: Historie

Historie Anbefalt av: Mathias Nylenna / Programleder i Her og nå

Lange, dyptpløyende og enormt underholdende fortellinger fra de blodigste kapitlene i verdenshistorien. Amerikaneren Dan Carlin er en mesterlig forteller som har fanboys verden rundt (for jeg mistenker at det er overvekt av unge menn blant lytterne). Hver episode er en begivenhet! Eposet om første verdenskrig, «Blueprint for Armageddon» er min suverent beste podkastopplevelse.

6:

Kategori: Intervju

Intervju Anbefalt av: Vilde Hjort Batzer / Podkastsjef i NRK

I dokumentarserien til den nå nedlagte radiokanalen 24sju så intervjuer de store danske personligheter og lar båndopptakeren gå under hele intervjuet. ‘Dette er dypt forferdelig, sårende og utleverende" sier den store, danske filmstjernen Ghita Nørby til journalist Iben Maria Zeuthen allerede 9 minutter ute i dette portrettintervjuet. Podkasten er kanskje det mest sjelsettende, krevende, pinlige og underholdende intervjuet som er publisert i Danmark, og det skapte stor debatt etter at det ble lagt ut. Dette intervjuet må du høre, rett og slett.

Kategori: Kjærlighet

Kjærlighet Anbefalt av: Ida Bing / Produsent i Studio 2

En podkast om kjærlighet, sex, makt og intimitet. Programleder Kaitlin Prest utforsker hva som virkelig skjer når vi kommer nær andre mennesker. Vi får høre personlige fortellinger fra mennesker med ulik bakgrunn og erfaring, som alle på ulike vis bryter ned fordommer, eller bidrar til å gi meningsfulle innblikk i hva kjærlighet og intimitet gjør med oss. Og ikke minst hva kjærlighet er. En av de sterkeste episodene er «Mariya» – om den pakistanske skribenten Mariya Karimjee, som i løpet av sin barndom i Pakistan ble omskåret. Selv fikk hun forklart at det vokste et insekt inni henne, som måtte ut. I ungdomsårene bor hun med familien i USA, hvor hun i møtet med intimitet og kjærlighet også tvinges til å konfrontere dette traumet.

Kategori: Politikk

Politikk Anbefalt av: Espen Aas / Programleder i Dagsnytt 18

Etter å ha dekket EU-avstemningen i Storbritannia i 2016, og prosessen etter, er det ikke fritt for at jeg er over middels interessert i hvordan utviklingen går i britisk politikk fortsatt. Derfor er det særlig en podkast jeg setter stor pris på, «Coffee House Shots», utgitt av tidsskriftet Spectator. Den komme hver dag, med unntak av lørdager, og er akkurat hva jeg trenger for å bli oppdatert. Den handler om britisk politikk generelt, men fordi nesten alt handler om brexit om dagen, er det hovedsakelig det de snakker om. Podkasten er sjelden mer enn 15 minutter lang, noe som gjør det enkelt å slenge den på hjem fra jobb, på vei til trening eller mens man går i butikken.

Kategori: Portrettintervju

Portrettintervju Anbefalt av: Helene Hillestad / Redaksjonssjef i NRK Kultur

«Without fail» av Alex Blumberg er en serie der folk som har fått til oppsiktsvekkende triumfer og gått skikkelig på trynet snakker om hva de lærte på veien. Det er ekstremt lærerikt og interessant. Jeg får «å faen»-øyeblikk hele tiden, og innser igjen hvor mye dedikasjon som må til for å klare å bli så bra man må bli. Tror det er den serien som har fått meg til å tenke mest på lenge. Som alle Blumbergs serier handler det jo til syvende sist om å være menneske. Men via eksepsjonelt godt fortalte historier med interessante mennesker.

Kategori: Politikk

Politikk Anbefalt av: Lars Nehru Sand / Politisk kommentator i NRK

Joda, det er politikerstyrt og ett parti som avsender, men jeg liker formen og tonen Henrik Asheim, Tina Bru og co har funnet i podkasten Stortingsrestauranten. Selv om Høyre er avsender er det plass til refleksjon og selvironi og av og til noen spark til moderpartiet og regjeringsprosjektet. Det er likevel humør og form som gjør at jeg kommer tilbake til denne. Jeg vil mene den passer alle politisk interesserte, uavhengig av partipreferanse. For mer kritisk oppfølging av politiske resonnementer scorer nok Politisk Kvarter og Dagsnytt Atten høyere.

Kategori: Humor

Humor Anbefalt av: Kristine Riis / Programleder i Nitimen

Jeg har en soleklar favoritt, og har hørt alle episodene av denne siden de startet i 2012. Hannah Widell og Amanda Schulman startet ut i beskjeden stil og hadde ofte opptak av podkasten sin i bilen med en mikrofon på deling. Nå driver de Perfect day media – som har vokst til å bli et svensk mediabyrå som er på alles lepper. Som lytter av podkasten har vi fått være med på hele reisen, fra de satt der i et rom med hver sin mac, til de nå lager TV, podkaster, har egen kleskolleksjon, gir ut bøker, livsstilsprodukter osv. De byr mye på seg selv, tar opp interessante temaer og har en god kjemi, de er jo tross alt søstre.

Kategori: Historie

Historie Anbefalt av: Are Sende Osen / Programleder i NRK

Jeg liker veldig godt Mike Duncans «History of Rome». Den inneholder flere hundre episoder fra Romerrikets mytologiske begynnelse til den siste vestromerske keiseren. Duncan laga denne podkasten allerede i 2007, så dette er en veldig tidlig podkast. Tilsynelatende litt tørt og nerdete, men veldig fengende og interessant med mye humor.

Kategori: Litteratur

Litteratur Anbefalt av: Ragnhild Laukholm Sandvik / Programleder i Salongen

Her får du de største bøkene fra verdenshistorien lagt frem på effektivt vis. Målsetting: Å kunne akkurat nok til å passere som et menneske som kan sine klassikere. Forfatter og litteraturviter Janne Stigen Drangsholt advarer mot de gørreste verkene og peker på høydepunktene til de mildt skeptiske programlederne Per Øystein Kvindesland og Bjørn Olav Skjæveland. Tre rogalendinger som har det veldig gøy med litteraturhistorien er overraskende god underholdning.

Kategori: Historiefortelling

Historiefortelling Anbefalt av: Karen Brodshaug Sveen / Kulturjournalist i NRK

Love + radio er en podkast som serverer elegant tilberedte lyd-fortellinger fra virkeligheten. Et personlig intervju er som regel det bærende elementet i fortellingene, vevd sammen med lyd-montasjer og scener. Noen episoder er svært enkle i formen, kanskje fordi fortellingen er så sterk i seg sjøl at den bæres best av stemmen som forteller oss alt sammen, akkurat slik det var, slik føles det i iallfall. «The living room» er en slik episode. Den er både uendelig trist, og den gir trøst på overraskende måte.

Kategori: Humor

Humor Anbefalt av: Øystein Riiser Gundersen / Utvikler i NRK Kultur

Hver uke settes retten i Judge John Hodgman, der komiker (og tidligere bidragsyter i The Daily Show) John Hodgman spiller rollen som dommer i en fiktiv rettsal for domsavsigelse i mellommenneskelige tvister og presserende spørsmål som: Er det innafor å gjøre soverommet om til en VR-spillarena? Er det å stjele når man tar med stiklinger fra plantene i parken? Kan en mor tvinge sønnen sin på skoleballet? Hvem har rett? Hvem tar feil? Her får du dommen.

Kategori: Design

Design Anbefalt av: Stein-Roger Kringen / Grafisk utvikler i NRK

Debbie Millman er designer, forfatter og kurator. Design Matters er trolig den eldste podkasten som handler om design og hvordan design påvirker livene våre. Podkast-stilen er intervjuer med andre bransjefolk, og hun har gode samtaler med store navn som Pete Souza (fotograf ved det Hvite Hus under Obama), Simon Sinek (forfatter, TED-talks) og Laurie Anderson (kunstner og artist). Ny episode hver uke (av og til reposting av gamle episoder).

Kategori: Kjærlighet

Kjærlighet Anbefalt av: Anna Nor Sørensen / Musikkjournalist i NRK P3

Veldig forfriskende og nødvendig å høre en person med så stor innflytelse på unge mennesker snakke om seksualitet på denne måten. At det kan være både skummelt, flaut og skamfullt å bli kjent med sin egen seksualitet. Jeg tror mange unge jenter (og gutter) trenger å høre denne samtalen. Dessuten er kjemien mellom Astrid S og programleder Ida Fladen god, og praten er aldri kjedelig.

Kategori: Portrettintervju

Portrettintervju Anbefalt av: Tete Lidbom / Programleder i Heia Fotball

Podkasten over alle podkaster, spør du meg. Joe Rogan er stand-up komiker, UFC-kommentator og ikke minst en ufattelig nysgjerrig, belest, uredd og (når det trengs) konfronterende intervjuer. Han har nok podkastuniversets mest rikholdige gjesteliste med alt fra superkjendiser som f.eks Mike Tyson, James Hetfield og Elon Musk, til hysteriske komikervenner, forskere, hverdagshelter og kontroversielle personligheter som f.eks Alex Jones og Lance Armstrong.

Kategori: Historiefortelling

Historiefortelling Anbefalt av: Emilie Retzius / Producer for Lindmo

Med Storyslam-podkasten på øret på bussen har jeg flere ganger tatt meg selv i å sitte og smile (kanskje litt vel bredt), men også tørke en tåre i skjul. Dette er podkasten hvor du møter en haug av ulike folk, som med sjarm forteller om selvopplevde ting fra livet.

Fortellerne har en god og stødig formidlingsevne, noe som gjør at man ofte skulle ønske historiene varte lengre enn maks 8 minutter (som er en del av konseptet til Storyslam).

Kategori: Nyheter

Nyheter Anbefalt av: Fredrik Solvang / Programleder i Debatten

The Economist er en av mine favoritt-apper. Hvis man er abonnent, får man hele ukesbladet innlest. Det er et veldig godt tilbud, men jeg har falt for podkasten «The Economist asks», som er akkurat passe lang, rundt 20 minutter. Det er aktuelle, men ofte overraskende og godt researchede temaer. En eller flere gjester får spørsmål fra The Economist. Lærerik podkast.

Kategori: Dokumentar

Dokumentar Anbefalt av: Anna Nor Sørensen / Musikkjournalist i NRK P3

Første og hittil eneste gangen en podkast har fått meg til å gråte. Programleder Hege Haug-Omre møter 18 år gamle Ylva, datteren til NRK-programleder og forfatter Vera Michaelsen, som døde av kreft i fjor høst. I episoden forteller Ylva om hvor vanskelig, men nødvendig det er for henne å snakke med moren om døden, og vi får også bli med på sykehuset og høre en av disse samtalene mellom en datter og hennes dødssyke mor. En skikkelig vond, men fin podkastepisode som slipper lytteren inn til det aller næreste, og som får hjertet til å vrenge seg og tårene til å renne. Anbefaler egentlig Usagt generelt, men den episoden der stikker seg ut.

Kategori: Teknologi

Teknologi Anbefalt av: Ståle Grut / Journalist i NRK Beta

Det fins mange teknologi-podkaster der ute, men få oppleves like givende som Pivot. Et barn av den meriterte journalisten Kara Swishers opplyste innside-journalistikk, og professor Scott Galloways kjølige – og til tider kyniske – analyser av teknologi og mediebransjen. Galloway har hatt stor suksess med kortformatet «Winners & Losers» på Youtube, og Swisher kommer alltid til poenget kjapt, så her går det fort: en velsignelse i 2019.

Kategori: Populærvitenskap

Populærvitenskap Anbefalt av: Henrik Hildre / Programleder i Jonas og Henrik

Det er så deilig å nerde seg helt inn i det aller dypeste av et tema, formidlet av noen som virkelig brenner for det. Kristopher Schaus podkast Rekommandert handler om akkurat det. Med en forsker eller ekspert på det aktuelle temaet ved sin side går han gjennom et helt spesifikt område i hver episode. Hvis du er like nysgjerrig og lærevillig som Kristopher, er det utrolig mye glede som venter deg i denne serien. Begynn med noen temaer som ser interessante ut på overflaten, men ikke vær redd for å dykke inn i det ukjente. Jeg ante ikke at det var så mye gøy om steiner («Den Gamle Steinkofferten»), eller at runer var gøy i halvannen time. En god start er episoden «Loffere og løpere», med en gjest som er en utømmelig kilde av snåle anekdoter fra Norges landstrykerhistorie.

Kategori: True Crime

True Crime Anbefalt av: Turi Grønbech / Programleder i Studio 2

Jeg vil slå et slag for «The Teacher's Pet» av The Australian. Rystende krimhistorie fra virkeligheten som er ekstremt godt researchet og godt fortalt. Journalisten bak har gjort et imponerende bakgrunnsarbeid! Dette er virkelig medrivende radio. Jeg likte denne podkasten bedre enn «Serial», og det sier i grunnen det meste.

Kategori: Barn

Barn Anbefalt av: Christine Lossius Thorin / Programleder i Salongen

Unik podkast for barn laget av Tine Eide. Vil du at barna skal være med på bilferie og være rolig i bilen og bare lytte? Last ned denne podkasten laget til barn som svarer på spørsmål som barn lurer på. Datteren min på seks vet alt om Det gamle Egypt og hvorfor vi kaster opp pga denne podkasten.

Kategori: Radioteater

Radioteater Anbefalt av: Jørgen Hegstad / Programleder i Y2K

Det finnes noen hørespill spesiallaget for podkast der ute, men dette er etter mitt syn den aller beste av dem; spesielt dersom du er fan av «The Hitch-Hiker’s Guide To The Galaxy» og andre vittige, surrealistiske eventyr. I hovedrollen her finner vi Jemaine Clement (mest kjent fra «Flight of the Conchords») – en stemmeskuespiller av ypperste merke – i dette avhengighetsskapende, eksemplarisk produserte hørespillet i tolv deler.

Kategori: Byuvikling

Byuvikling Anbefalt av: Lars Nehru Sand / Politisk kommentator i NRK

Jeg synes byutvikling er interessant og spennende. Selv om denne podkasten som oftest tar for seg grønne byrom, cafeer, småbutikker eller kollektivtransport i byer som er større enn de norske storbyene, er det interessant og lærerikt å høre på.

Kategori: Kjærlighet

Kjærlighet Anbefalt av: Tonje Oliversen / Innholdsutvikler i NRK

Du vet når du er skikkelig hekta på en type/dame som du ikke klarer å slutte å tenke på? Og du ikke forstår hvorfor, fordi du vet at dere egentlig ikke passer sammen. Vel, mine damer og herrer. La meg presentere dere for «Kjærlighetspodden» sin episode nummer 9: «Hekta, og det gjør vondt». Gjennom 33 minutter forklarer Sissel Gran hvorfor man blir totalt hekta på en person, hva som karakteriserer personer som er «hektere» og hva du kan gjøre for å komme ut av «hekten». Helt perfekt når man er i en hekt, med andre ord!

Kategori: Reportasje

Reportasje Anbefalt av: Nina Nordbø / Kulturjournalist i NRK

Denne podkastserien gir essensen av hvordan det går med verden og oss som lever her. Den handler om miljøet, om helse og forskning, om trender og hendelser som angår oss alle. Podkasten er som et lettelsens sukk, det er mulig å ha en slags oversikt, dette er et konsentrat av den overveldende nyhetsstrømmen, troverdig og variert. Her er lange, solide artikler rett og slett lest høyt, perfekt avkobling, eller mer presist: påkobling. For alle som vil være engasjerte verdensborgere. Favorittepisoder: «Why we stopped trusting the elites», «How Robyn transformed pop» og «How to be human: the man who was raised by wolves».

Kategori: Geografi

Geografi Anbefalt av: Fredrik Solvang / Programleder i Debatten

Einar Tørnquist har lagd en podkast helt etter mitt hjerte. Jeg elsker geografi og rare fakta, og i «198 land» får Tørnquist utløp for den talentfulle humoren sin og sitt vitebegjær i møte med interessante og morsomme gjester. Dette er god underholdning.

Kategori: Dokumentar

Dokumentar Anbefalt av: Anne Linn Kumano-Ensby / Vaktsjef i Brennpunkt

Jeg anbefaler veldig den svenske podkasten P3 Dystopia. Herlig kombinasjon av dystopisk fiksjon og undersøkende journalistikk, noe jeg ikke overraskende er sykt fan av, både som Brennpunkt-vaktsjef og forfatter av boken Postapokalypse nå!

Kategori: Politikk

Politikk Anbefalt av: Espen Aas / Programleder i Dagsnytt 18

Jeg liker den ukentlige podkasten til BBCs tidligere politiske redaktør, nå programleder for BBC Radio 4s «Today» (tilsvarende NRKs Nyhetsmorgen). Det er mellom 40 og 50 minutter lange dype og svært gode intervjuer med britiske politikere. Robinson er i mine øyne en av de mest kunnskapsrike og spennende intervjuere BBC har å by på. Hans 50 minutter lange intervju med den velholdte innbitte ultrakonservative EU-motstanderen Jacob Rees Mogg fra mars i fjor føltes som fem minutter.

Kategori: True Crime

True Crime Anbefalt av: Knut Hoem / Litteraturkritiker i NRK

En hel uke syklet jeg gjennom Oslos slapsete gater, mens dramaet fra pinsen i 1998 ble gjenfortalt av noen av de involverte. Disse dybdeintervjuene blir i sin tur kombinert med nylig frigitte opptak fra rettssaken. Alle i min generasjon husker dette trippeldrapet på Orderud gård. Men det er først nå de, i alle fall for meg, går fra å være tiltalt og dømt i en rettsak til å bli mennesker av kjøtt og blod. Oppveksten til halvsøstrene Veronica Orderud og Kristin Kirkemo oser av trøbbel lang vei. Alt dette trøbbelet samles på Orderud gård, og parres med arvestriden mellom Per Orderud og foreldrene. Her er det hundeutstillinger, fjøs og skarpe våpen om hverandre.

Kategori: Mysterier

Mysterier Anbefalt av: Christine Lossius Thorin / Programleder i Salongen

Et lite hverdagsmysterie om en beltespenne gir oss innblikk i en fantastisk historie i denne gull-podkasten på bare seks episoder. Podkasten er laget av Starlee Kine (This american life, hør Break up, hvis du har kjærlighetssorg. Vent til du har det, ikke bruk den opp). I hver episode tar hun tak i et mysterie som du ikke kan google deg frem til og som Starlee Kine nøster opp gjennom svært god historiefortelling. Det er like mye historiene og menneskene hun møter på veien som selve løsningen på mysteriet. I denne episoden handler det om en beltespenne, en meget spesiell, håndlaget beltespenne med en liten brødrister på som en gutt fant på gata på 80-tallet. Hvem eide den og hvorfor i all verden fikk han laget seg en beltespenne med en brødrister på? Episoden om høyden til den amerikanske skuespilleren Jake Gyllenhaal er også helt fantastisk.

Kategori: Nyheter

Nyheter Anbefalt av: Kent-Amar Eriksen / Prosjektleder i NRK Kultur

Selv om jeg må innrømme at jeg savner Joffen, så er Giæver og Gjengen et viktig fredagsrituale for meg (selv om de nå også tilbyr daglige episoder på 15 min). Hver fredag inviterer VGs kommentaravdeling til en 30(ish) minutters oppsummering av siste uke sett med deres øyne. Både artige og gode refleksjoner fra hva som skjer i inn- og utland, ispedd tikiskjorte-referanser og Stig Johansson-sitater. Her er det mye stoff å ta med seg inn i helgene.

Kategori: Humor

Humor Anbefalt av: Anna Nor Sørensen / Musikkjournalist i NRK P3

Jeg hører ofte på podkast fordi det føles som om jeg har selskap i stunder jeg ikke har det, og The Kåss Furuseths er en sånn podkast som får meg til å slappe av. Dynamikken mellom Else og Cecilie Ramona Kåss Furuseth er herlig, hysterisk morsom og sikkert veldig relaterbar for de fleste som har søsken. Episoden med sportresporteren Jonas Bergh-Johnsen er akkurat passe frekk og ærlig, og jeg satt igjen med støle lattermuskler etter å ha hørt den ferdig.

Kategori: Skating

Skating Anbefalt av: Kent-Amar Eriksen / Prosjektleder i NRK Kultur

Dette er «Podkasten med stor p» for oss som liker skateboard. Chris Roberts, Roger Bagley og Kelly Hart har et ukentlig program hvor de inviterer skatere til å snakke om, tro det eller ei, skating. Den er til tider litt bråkete og rebelsk (slik en god skater skal være, må vite) og av og til litt intern, men verdt å høre på.

Kategori: Historiefortelling

Historiefortelling Anbefalt av: Christine Lossius Thorin / Programleder i Salongen

En klassiker som tar historiefortelling tilbake til røttene. Podkasten var en stor inspirasjon da vi lagde Salonghistorier for fem år siden. Det startet med en vennegjeng som satt på verandaen og fortalte hverandre historier for over 20 år siden og nå har de shows og live-eventer over hele USA og flere steder verden over. Et menneske, en sann, selvopplevd historie fortalt foran et publikum. Ta på deg hodetelefonene og forsvinn inn i livet til et helt ukjent menneske. Perfekt lengde på ca 12 min, akkurat det du trenger på bussturen hjem fra jobben.

Kategori: Vitenskap

Vitenskap Anbefalt av: Henrik Hildre / Programleder i Jonas og Henrik

Er du glad i nerdete humor og vanntette vitenskapelige diskusjoner har du funnet din nye favoritt-podkast. Dette er så britisk som det blir. Astrofysiker Brian Cox og komiker Robin Ince tar for seg ett tema per episode, og inviterer et panel med forskere og humorister for å diskutere enten en del av vitenskapen, en problemstilling, eller et fenomen. De går igjennom lureri, kvantefysikk, hva som skjedde før Big Bang, og mye annet. En episode jeg ville begynt med er «Irrationality», en episode om hvorfor folk tenker så irrasjonelt.

Kategori: Nyheter

Nyheter Anbefalt av: Ståle Grut / Journalist i NRK Beta

Mangt et hjerte brast da det ble kjent at den samfunnskommenterende podkasten «Lila Drevet» fra Aftonbladet ikke ville gjenoppstå etter at programleder og komiker Ola Söderholm var ferdig med sin pappaperm. Medprogramlederne fortsetter ikke alene, og dermed lukkes et av de beste vinduene inn til våre svenske naboers offentlighet for godt. Et lite plaster på såret er den ferske samfunnskommenterende intervju-podden «Stormens utveckling», hvor Söderholm skal invitere ulike gjester. Forhåpentlig dukker ensemblet fra Lila drevet hyppig opp der også.

Kategori: Foredrag

Foredrag Anbefalt av: David Vekony, Reporter i Studio 2

Podkast-versjonen av de meget populære TED-foredragene. Verten Guy Raz setter med sin karakteristiske podkast-stemme temaet for episoden, og vi får så høre utdrag fra forskjellige TED-talks som handler om dette, supplert med intervjuer med foredragsholderne. For de som liker å høre folk prate om interessante ting i stedet for å se dem på en scene.

Kategori: Fantasy

Fantasy Anbefalt av: Nina Nordbø / Kulturjournalist I NRK

Science fiction og fantasy kan høres smalt ut, men hver episode lastes ned av rundt 18.000 lyttere, og gir mer innsikt i politikk, forskning og kultur enn man skulle tro ved første øyekast. Gjestelisten er en god indikator, både forskere og kunstnere blir intervjua. Flest forfattere, som Neil Gaiman, George R. R. Martin og Margaret Atwood, men også filmmakere, tegneserieskapere, spilldesignere og forskere. Techmagasinet Wired har publisert mange av disse podkastene i sine saker. Favorittepisoder: «Black Mirror sesong 4 anmeldelse, en diskusjon med folk som har peiling» og «Yuval Noah Harari, hvor han er med og diskutere bestselgerne sine Sapiens og 21 tanker om det 21. århundre».

Kategori: Fotball

Fotball Anbefalt av: Kent-Amar Eriksen / Prosjektleder i NRK Kultur

Det fine med fotballpodkasten til NRK P3 er at man ikke nødvendigvis trenger å ta siste episode først. Jeg pleier å scrolle meg gjennom den rikholdige katalogen og finne de personene som jeg har lyst til å bli bedre kjent med. Hver episode handler som regel om en fotballspiller eller noen relevante til fotball. Tete og Sven har god tid til intervjuobjektene og får personene til å fortelle historier fra innsiden. Anbefaler særlig episodene om Brede Hangeland, Frode Kippe og Tom Nordlie (men det kan ha noe med at jeg heier på LSK og Fulham FC).

Kategori: Humor

Humor Anbefalt av: Turi Grønbech / Programleder i Studio 2

Denne podkasten har et morsomt panel som diskuterer kjente personer, og hvorvidt de er onde eller genier. Jeg liker at de snakker om alle mulige folk – spesielt episodene om Steve Jobs, Margaret Thatcher og Darth Vader er hørverdige.

Kategori: Historie

Historie Anbefalt av: Ståle Grut / Journalist i NRK Beta

Har du noen gang ønsket deg litt historisk kontekst for å forstå det som skjer i dag? Det prøver amerikanske NPR seg på. Den historiske, men likevel aktuelle podkasten Throughline går dypt inn i aktuelle saker som forholdet mellom USA og Iran og Colin Kaepernicks protest i amerikansk fotball – og foklarer det historiske bakteppet. Rund Abdelfatah og Ramtin Arablouei har begge bakgrunn fra noen av NPRs mest populære podkaster, og første episode lover godt for framtiden.

Kategori: Teknologi

Teknologi Anbefalt av: Stein-Roger Kringen / Grafisk utvikler i NRK

Norsk podkast om teknologi og programmering (og alt annet) med Mikael Brevik og Stian Veum Møllersen. Veldig uformell tone der man får innblikk i en utvikler sin hverdag. Mikael Brevik driver også podkasten BartJS som er mer fokusert på programmering. Ny episode hver 14. dag.

Kategori: Populærvitenskap

Populærvitenskap Anbefalt av: Anna Nor Sørensen / Musikkjournalist i NRK P3

Mange har kanskje fått med seg Jonathan Van Ness gjennom Netflix-serien Queer Eye. I podkasten hans møter Van Ness eksperter på ting han lurer på, og han har en fantastisk evne til å stille godt formulerte spørsmål på en morsom og usjenert måte. I episoden «What Makes a Cult a Cult? With Dr Natalie Feinblatt» handler om hvilke kriterier en organisasjon må oppfylle for å være en kult, eller en sekt, og hvordan begrepet ofte misbrukes i sammenheng med religion.

Kategori: Vitenskap

Vitenskap Anbefalt av: David Vekony / Reporter i Studio 2

Kanskje verdens beste podkast. Tar for seg vitenskapelige og filosofiske fenomener. Var med på å bane veien for podkast-sjangeren. Anbefalte episoder: Colors, The Bad Show, Time osv. osv. Hør alt!

Kategori: True Crime

True Crime Anbefalt av: Anna Nor Sørensen / Musikkjournalist i NRK P3

En true crime-podkast fra kanadiske CBC der reporter Connie Walker, som selv har røtter fra Cree-stammen, ser nærmere på to flere år gamle saker som angår behandlingen av Canadas urbefolkning. I første sesong møter hun familien til Alberta Williams, som ble funnet drept på en motorvei i 1989, og man forstår fort at dette drapet er en del av et større systematisk problem. I sesong to møter hun en søskenflokk som alle ble separert adoptert bort til amerikanske familier på 70-tallet. I et forsøk på å rømme tilbake til reservatet der hun kommer fra, blir Cleo voldtatt og drept. Sammen med søsknene forsøker Connie og finne ut hva som egentlig skjedde, og man blir kjent med historien om hvordan barn av urfolk i Canada systematisk ble adoptert bort til hvite familier i USA.

Kategori: Nyheter

Nyheter Anbefalt av: David Vekony / Reporter i Studio 2

Korte episoder flere ganger i uka, som enkelt og greit går gjennom aktuelle saker. Gjør det lett å holde seg oppdatert på ting i nyhetsbildet. Hvis man har kjennskap til saken hopper man bare over dagens episode.

NB: Dei neste podkastane vart anbefalt av NRK sine medarbeidarar, sommaren 2018. Men la deg ikkje skremme: Dei aller fleste har tidlaust innhald.

Kategori: Næringsliv

Næringsliv Anbefalt av: Ingvild Bryn / Fungerande språksjef i NRK

Akkurat no er det podkasten til min gode nabo Per Valebrokk eg lytter til. Saman med Petter Stordalen har han podkasten Stormkast. Dei to er dyktige til å presentera spennande folk frå næringslivet på ein avslappa, kunnskapsrik og til dels humoristisk måte.

Kategori: Dokumentar

Dokumentar Anbefalt av: Sigrid Sollund / Programleder i Dagsnytt atten

En historie med gode fortellergrep. Vi trekkes inn i fortellingen som gjør uventede vendinger og som sier ganske mye om oss mennesker, hva vi lengter etter og hvor gjerne vi vil ha nærhet med andre mennesker – og hva vi kan få oss til å tro på for å oppnå det vi lengter etter.

Kategori: Musikk

Musikk Anbefalt av: Øystein Riiser Gundersen / Utvikler i NRK Kultur

Du trenger ikke nødvendigvis å like country for å sette pris på denne podkasten – selv om det hjelper. Her fortelles den definitive historien om country, americana, om musikken og menneskene – og om USA i det 20. århundre: For eksempel om bannlysingen av Loretta Lynns «The Pill», og hvordan en morallov fra 1873 fikk konsekvenser for amerikanske radiostasjoner langt ut på 70-tallet. Eller historien bak mordballade-sjangeren, og den tragiske skjebnen til Spade Cooley.

Kategori: Dokumentar

Dokumentar Anbefalt av: Sigurd Falkenberg Mikkelsen / Utenriksjournalist i NRK

Jeg har hørt på The Caliphate i det siste. Produsert av folkene bak The Daily, og handler om arbeidet med å avdekke hvordan IS opererte i Irak og Syria og hvordan de rekrutterte i Vesten. Veldig tett på en av dem som reiste og kom hjem igjen, en kanadier som jobbet for politiet til IS i Syria.

Kategori: Internett

Internett Anbefalt av: Martin Gundersen / Journalist i NRK Beta

Beste podkasten om internett. Serien viser fram de mørkeste og fineste sidene med internett, alltid med humor og empati. Høydepunkt er #102 Long Distance (oppsøker et indisk telefon-senter som driver med svindel) og #112 The Prophet (misbruk av Twitter i Mexico).

Kategori: Radioteater

Radioteater Anbefalt av: Marius Hoel / Kulturredaktør i NRK

Som småbarnsfar vet jeg at sommerens bilturer kan bli lange og varme. Derfor anbefaler jeg spenningsserien «Clue» av Jørn Lier Horst, produsert av NRK Radioteatret. Gåter, mystiske hendelser og mistenkelige personer vil gjøre bilturen til en opplevelse for hele familien.

Kategori: Musikk

Musikk Anbefalt av: Øystein Riiser Gundersen / Utvikler i NRK Kultur

Jan Gradvall er mangeårig musikk- og kulturskribent fra blant annet Dagens Nyheter, Expressen, Dagens Industri og det famøse musikknettstedet Feber fra starten av 2000-tallet. I «Gradvall» går han «på djupet om musik», og geeker på musikk og musikkhistorie. Det er blant annet portretter og intervjuer av artister (f.eks. Susanne Sundfør eller Bob Hund) og brede og smale analyser (av typen «Är Rolling Stones barock eller rokoko?» eller «Hur sampling revolutionerat musiken». Sjangeroverskridende og alltid interessant.

Kategori: True Crime

True Crime Anbefalt av: Nina Stensrud Martin / Programleder i Slettan & Martin

Sveriges Radio lager veldig gode dokumentarer som funker perfekt som podkast. Hästgården er en serie i fem deler, der historien om en overgrepsdømt ridelærer rulles opp. Ord står mot ord når flere «hestejenter» forsvarer ridelæreren mot anklager om omfattende overgrep mot til dels veldig unge jenter. Det handler om løgn og falske minner, behovet for tilhørighet og et miljø med sekterisk preg. Robert Barkman og Daniel Velasco har fått alle de viktigste kildene i historien til å stå fram, og kommer svært nær dem som står på ulike sider av saken.

Kategori: Musikk

Musikk Anbefalt av: Håvard Bråthen / Kulturjournalist i NRK

Som mange andre er jeg glad i amerikanske kvalitets-podkaster som har perfeksjonert kunsten å fortelle gode historier. Men innimellom blir jeg lei podkaster som skal lære meg noe om livet, og alt jeg vil er å koble av med å høre to breiale karer snakke løst og ledig om mat, brus og vestkyst-rap. Nesodden-rapperen Oral B (aka Anders Smedstad) og hans makker Pimp Lotion var rap-Norges mest foraktede menn i mange år, og sånt blir det mange gode historier av som deles raust her. Ofte får de også besøk av interessante aktører i norsk rap, både nye og gamle. Har man et snev av interesse for norsk populærmusikks historie er dobbelt-episodene med henholdsvis Christer Falck og Vegard «Short Cut» Olsen stor underholdning – på hver sin måte.

Kategori: True Crime

True Crime Anbefalt av: Nina Stensrud Martin / Programleder i Slettan & Martin

True crime fra Australia. En klassisk krim fra virkeligheten, om hva som skjedde med Phoebe, som ble funnet død etter å ha falt flere etasjer ned en smal søppelsjakt. Falt hun? Ble hun dyttet inn? Saken ble gjenopptatt etter at allmennheten ble gjort oppmerksom på saken gjennom podkasten og arbeidet til to journalister i The Age Newsroom i Melbourne.

Kategori: Trend og mote

Trend og mote Anbefalt av: Maren Kvamme Hagen / Kulturjournalist i NRK

Den svenske podkasten som set mote og trendar inn i kontekst på ein fiffig «aha!» måte. Kvifor er raudvin den nye trenddrikken? Korleis blei Gwyneth Paltrow den store livsstilsdronninga? Ivanka Trump, George Best, Mariah Carey og Martin Luther er blant dei som blir trendanalysert i denne perla av ein podkast.

Kategori: Humor

Humor Anbefalt av: Nina Stensrud Martin / Programleder i Slettan & Martin

Er du interessert i politikk og liker britisk komedie, er dette podkasten for deg. I en folkeavstemning har britene stemt for å gjeninnføre dødsstraff, med 51 prosent majoritet. Alt skjer i en fiktiv virkelighet, påfallende lik den brexit-prega, kaotiske og til tider byråkratisk absurde virkeligheten som er britisk politikk i dag. Kjente skuespillere skriver og improviserer fram en helt særegent britisk historie.

Kategori: Film

Film Anbefalt av: Sigurd Vik / Filmjournalist i NRK

Denne podkasten tar for seg 80-tallets kinotilbud i USA måned for måned, har nå kommet til september 1983. Jo da, det er nerdete og lite dagsaktuelt, men det er også en herlig blanding av nostalgi, glemte favoritter og skattejakt. Og så er det fascinerende å se tilbake på dette formative filmunderholdningstiåret med tanke på hvor mye som remakes og rebootes om dagen.

Kategori: Dokumentar

Dokumentar Anbefalt av: Njål Engesæth / Programleder i Lisenskontrolløren og livet

Trodde inntil nylig at Bikram yoga bare var en beskrivelse à la tantrisk sex. Men dette er altså en type yoga som er oppkalt etter dens grunnlegger Bikram Choudhury. Denne ganske korte serien forteller historien om en guru som lever et liv i kontrast til hva han lærer.

Kategori: Dokumentar

Dokumentar Anbefalt av: Henrik Brattli Vold / Sportsjournalist i NRK

Det finnes mange myter om Einstein. Noen sanne, mange usanne. Torkild Jemterud tar med seg professor Øyvind Grøn til Tyskland og Sveits for å gå opp fotsporene etter tidenes kanskje største fysiker.

Kategori: Film

Film Anbefalt av: Sigurd Vik / Filmjournalist i NRK

Jeg digger «Shat the Movies» – spesielt deres Westworld-podkast, men moderpodkasten deres diskuterer også gamle filmfavoritter i en svært uhøytidelig tone. Her er det en del tøys og småklein humor, så en må ha sans for den slags. Film Daily er også jevnt god for dagsaktuell skjermunderholdning, og Pop Culture Happy Hour har en del kjappe og kule episoder om alt fra sommerhits til nerding om TV-serier.

Kategori: Portrettintervju

Portrettintervju Anbefalt av: Fredrik Solvang / Programleder i Debatten

I «Googla med Synnøve Svabø» stiller hun de mest stilte spørsmålene folk har søkt svar på om de kjente gjestene sine. Det er varmt og interessant, tett på og humoristisk. Synnøve er en veldig god menneskekjenner som avpasser tone, tema og spørsmål på en helt riktig måte. Husker jeg tenke «denne må jo alle høre!» etter første episode.

Kategori: Dokumentar

Dokumentar Anbefalt av: Sigurd Vik / Filmjournalist i NRK

For dem som er interessert i dekkoperasjoner generelt og Watergate-skandalen spesielt, og som vil ha mer bakgrunn, flere detaljer og noen ganske så utrolige historier fra en av USAs store politiske skandaler – så er dette en real godbit. Kan gjerne nytes etter å ha sett fjorårets store dokumentarserie «The Vietnam War» (som ligger i NRKs Nett TV), Steven Spielbergs Oscar-nominerte journalistdrama «The Post» og den eminente klassikeren «All the President's Men» – i den rekkefølgen.

Kategori: Historie

Historie Anbefalt av: Thomas Seltzer / Programleder i Trygdekontoret

«Taakeprat» er min suverene favoritt i den norske podkastbuketten. En mystisk og meeeeeget belest herremann med navn Even forteller på en levende, fengende måte om bisarre, snodige, mørke eller generelt bare veldig interessante episoder og karakterer fra verdenshistorien. Eksempelvis: selvmordssektleder Jim Jones, LSD-psykiater Timothy Leary, baronesse og seriebarnemorder Elizabeth Bathory og hekseprosessene i Fredrikstad. Her er det kronisk spisse ører og gåsehud for alle penga!

Kategori: Narkotika

Narkotika Anbefalt av: Ida Karine Gulvik / Kulturjournalist i NRK

Ukentlig podkast som ser på det kompliserte forholdet vårt til dop. Fra berserker i krig og opiumsavhengige kunstnere, til «big pharma», antidepressiver og hodepinetabletter. Anbefaler særlig episoden «Music, on drugs».

Kategori: Musikk

Musikk Anbefalt av: Nina Stensrud Martin / Programleder i Slettan & Martin

Populær musikk-podkast, med god grunn. Minimalistisk presentert, ved at en artist får snakke om én sang de har laget, i detalj. Sangen flettes inn i fortellinga, og ligger i sin helhet til slutt. Det er faglig og menneskelig interessant, godt fortalt, og ofte overraskende. Start med episoden der Björk forteller om låten «Stonemilker», om hvor konkret hun går fram for å få lyden av natur inn i musikken – eller episoden der St. Vincent aka. Annie Clark forteller om kontrasten mellom oppveksten i Texas og nabolaget hennes i dag i New York, som ble til låten med samme navn.

Kategori: Populærvitenskap

Populærvitenskap Anbefalt av: Kristin Solberg / Midtøsten-korrespondent i NRK

Hvilket arkiv! Samtaler om historie, filosofi, naturvitenskap, kultur og religion, med temaer som spenner fra Plato til Hannah Arendt, Abbasid-kalifatet til Svartedøden, fra svarte hull til det absolutte nullpunkt. Melvyn Bragg med sin litt mumlete stemme i samtale med akademikere som er eksperter på temaet. Man blir klokere av å lytte til denne.

Kategori: True Crime

True Crime Anbefalt av: Sigrid Sollund / Programleder i Dagsnytt atten

En skikkelig godt fortalt grøsser av en sann historie. Den handler om en norsk svindler som reiser rundt og utnytter folks godhet. Det topper seg når historiefortelleren/journalisten treffer henne mot slutten av serien, etter å ha jaktet på henne gjennom mange episoder. Det var et sånt øyeblikk som jeg fortsatt husker akkurat hvor jeg hørte og hvor tiden liksom sto stille.

Kategori: Humor

Humor Anbefalt av: Sigurd Vik / Filmjournalist i NRK

The Onion-satiren «A Very Fatal Murder» er en herlig motgift mot all «true crime»-selvhøytideligheten som syder i podkastverdenen. Den leker med publikums store appetitt på tragiske hendelser fra virkeligheten, samtidig som den sparker kledelig mot podkastjournalister som setter seg selv som hovedpersoner i sine historier.

Kategori: Filmmusikk

Filmmusikk Anbefalt av: Rune Håkonsen / Digital kompetanseutvikler i NRK

Har pløyd meg gjennom mange episoder av The Soundtrack Show i det siste. Grundig, men lettfattelig introduksjon til filmmusikk, komposisjon og de mest populære komponistene. John Williams' sitt arbeid på Haisommer, Star Wars og Jurrasic Park har vært tema den siste tiden.

Kategori: Portrettintervju

Portrettintervju Anbefalt av: Siss Vik / Kulturjournalist i NRK

Harald Eia og Nils Brenna har fått til en fin podkastserie der premisset er å underkaste gjesten personlighetstesten Big 5 og analyserer resultatet sammen. Oftest blir man mest opptatt av hvordan man selv ville scoret, men det er mye å lære om hvor sammensatte og ulike vi mennesker er. Episoden med Linda Eide er en favoritt, der hennes litt beskjedne vestlandske stil kolliderer litt med de eplekjekke østlandske programledergutta.

Kategori: Historie

Historie Anbefalt av: Karen Brodshaug Sveen / Kulturjournalist i NRK

Dette er en podkast som går historien etter i sømmene. Journalist i The New Yorker Malcolm Gladwell ser i hver episode nærmere på hendelser i nær eller fjern fortid, og spør seg om vi virkelig har forstått hva som skjedde. Gladwell diskuterer utfordringer som ligger i å skrive historie, hvordan ulike interesser, partiskhet og vår skrøpelige hukommelse er avgjørende for hva som blir stående som sant. En episode handler om NBC nyhetsanker Brian Williams som blir tatt i å servere blank løgn om sin dekning av krigen i Irak, i et TV-intervju. Men, er det riktig å felle moralsk dom over ham, var det ikke minnet som svikta?

Kategori: Problemløsning

Problemløsning Anbefalt av: Martin Gundersen / Journalist i NRK Beta

Jeg slår et slag for Heavyweight, en podkast om å hjelpe andre som står fast med sine medmenneskelige og personlige problemer. Jonathan Goldstein ønsker å løse vanlige folks problemer. Noen er små, andre er eksistensielle. Noen favoritter: Gregor (ep 2) lånte i sin tid ut en CD til en venn. Den hjalp å gjøre ham til en verdenskjent artist, men Gregor føler selv han aldri fikk noe anerkjennelse for utlånet, og er i dag bitter. Tony (ep 4) har gått igjennom noen tunge stunder i livet og ønsker nå å gjenoppta kontakten med sine tre gudbarn.

Kategori: Teknologi

Teknologi Anbefalt av: Ida Karine Gulvik / Kulturjournalist i NRK

Tech-podkast som handler mindre om maskiner og mer om mennesker. Hva gjør dating-appene med kjærlighetslivet vårt? Vet du egentlig hvor mye informasjon du gir fra deg på internett? Klarer du å bli kvitt telefonavhengigheten din? Har vi glemt hvordan vi kjeder oss? Programleder Manoush Zomorodi aktiviserer lytterne og får dem til å undersøke sitt eget forhold til teknologien som blir en stadig større del av livene våre.

Kategori: Kultur

Kultur Anbefalt av: Siss Vik / Kulturjournalist i NRK

Som tidligere kollega av journalist Jostein Gjertsen er jeg ikke helt nøytral her, men sammen med akademikeren Janne Stigen Drangsholt har han fått til en så fin tone i studio i denne podkasten fra NRK, at det føles som å delta på en gøy middag med interessante gjester. En reise gjennom ulike aspekter av livet med nedslag innen film, litteratur, filosofi og populærkultur. Fullt av referanser, men aldri nedlatende. Show #47 Øyeblikk av væren er en nydelig påminnelse om hvordan være til stede i livet mens vi har det.

Kategori: Historie

Historie Anbefalt av: Maren Kvamme Hagen / Kulturjournalist i NRK

Podkast om det gamle Hollywood og dei store stjernene i forteljarform. Anbefaler spesielt sesongen om The Manson Murders, som fortel korleis Charles Manson bygde kulten sin, og sirkla rundt stjerner som Brian Wilson, Neil Young og Roman Polanski. Tolv episoder med spenning og kunnskap om populærkulturen.

Kategori: True Crime

True Crime Anbefalt av: Ana Leticia Sigvartsen / Kulturjournalist i NRK

Payne Lindsey støter på en cold case fra over ti år tilbake: en ung lærer og tidligere skjønnhetsdronning ved navn Tara Grinstead hadde vært sporløst forsvunnet og politiet hadde ingen mistenkte og ingen ledetråder. Klarer Lindsey å gjøre noen som helst fremgang i saken? Podkasten bærer preg av at han er uerfaren både med podkast-formatet og som gravende journalist, men for meg så spiller det ingen rolle. Jeg ble uansett hooked.

Kategori: Portrettintervju

Portrettintervju Anbefalt av: Maren Kvamme Hagen / Kulturjournalist i NRK

Svenske Kristoffer Triumf har gjort stor suksess med ein slags Skavlan-versjon på radio, der han går i dybden med kjente kultur­personlegdomar. Her er det berre å leite seg bakover i arkivet og kose seg. Artisten Jenny Wilson snakkar om korleis vi alle «er kopla på iphonane som ein respirator. Mennesket har slutta å drøyme. Ein må gå inn i seg sjølv og tenke store tankar» i avsnitt #93. I Värvet International, der Triumf snakkar med internasjonale stjerner, kan spesielt avsnitt #32 anbefalast: Noel Gallagher seier si meining om alt mellom himmel og jord (for eksempel The Smiths, Tidal og britisk politikk).

Kategori: Historie

Historie Anbefalt av: Marius Hoel / Kulturredaktør i NRK

«Revolusjonen» er en historiepodkast i seks deler som forteller engasjerende om den franske revolusjonen. Om lengselen etter frihet, modige mennesker, sterke skjebner og rullende hoder. Som lytter tas du med til stedene det skjedde, i og utenfor Paris, og får forståelse for hva denne blodige perioden hadde å si for Europas utvikling.

Kategori: True Crime

True Crime Anbefalt av: Ana Leticia Sigvartsen / Kulturjournalist i NRK

Payne Lindsey tar for seg en gammel sak kjent som The Atlanta Child Murders, om forsvinningen og drapet på over 20 barn og unge i Atlanta på slutten av 70- og begynnelsen av 80-tallet. Jeg likte podkasten hans Up and vanished bedre, men begge sakene er fascinerende på hver sin måte.

Kategori: Populærvitenskap

Populærvitenskap Anbefalt av: Ana Leticia Sigvartsen / Kulturjournalist i NRK

Freakonomics Radio tar for seg varierte og ofte veldig interessante temaer. Alt fra VM og byplanlegging til spørsmål om psykologi og økonomi. En personlig favoritt er «How to become great at just about anything», hvor de blant annet møter en dansk psykolog som vil synge som Whitney Houston. Klarer hun det? Er det i det hele tatt mulig? Det avslører jeg selvfølgelig ikke!

Kategori: Dokumentar

Dokumentar Anbefalt av: Sigrid Sollund / Programleder i Dagsnytt atten

Jeg likte veldig godt en som ble anbefalt av Heidi Bøhagen i siste nummer av Samtiden. Den er et viktig innlegg i fortellingene og debatten om #metoo og handler om fem kvinners ulike historier med en mann som trakasserte dem alle, men som hadde et ganske ulikt forhold til de forskjellige kvinnene. Den er laget av This American Life og heter simpelthen «Five Women».

Kategori: True Crime

True Crime Anbefalt av: Kristin Solberg / Midtøsten-korrespondent i NRK

En natt forsvinner den amerikanske soldaten Bowe Bergdahl fra en militærleir i Afghanistan. Han ender i Taliban-fangenskap, der han blir sittende i nesten fem år før han blir løslatt i en fangeutveksling. Hvorfor forsvant Bowe? Er han helt eller sviker? Og hvordan dannes egentlig bildet av begge deler? Jeg bodde i Afghanistan tidligere, og mens jeg lyttet til de 11 episodene i denne podkast-serien, var jeg tilbake der, blant de nakne, brune fjellene, i landskapet som både er gjestfritt og fiendtlig på samme tid. Sarah Koenig tviler seg fremover i historien, ser den fra alle vinkler og bringer nye problemstillinger inn etter hvert. Historiefortelling for podkast på sitt beste.

Kategori: Portrettintervju

Portrettintervju Anbefalt av: Siss Vik / Kulturjournalist i NRK

Komiker Marc Maron har laget podkasten WTF (akronym for What the fuck) siden 2009, og har intervjuet alt som kan krype og gå av kjente folk i USA i garasjen sin, blant annet daværende president Barack Obama. Maron begynner alltid med en liten betraktning om livet, før gjesten kommer inn. I motsetning til mange journalistprogramledere, stiller Marc Maron oftest dårlig forberedt, noe dokumentarist Louis Theroux stadig klandrer ham for i en morsom episode, typisk for Marons stil.

Kategori: Dokumentar

Dokumentar Anbefalt av: Maren Kvamme Hagen / Kulturjournalist i NRK

Lurer du på kva som eigentleg skjedde då Joshua French og Tjostolv Moland blei fengsla i Kongo? NRK-kollegaer har leita fram nytt i ei av dei største nyheitssakene Noreg har sett dei siste åra. Ei reise til Sør-Afrika, møte med ein kampinstruktør på Island, og intervju med Joshua French står blant anna på programmet i denne seks episodar lange podkasten.

Kategori: Litteratur

Litteratur Anbefalt av: Kristin Solberg / Midtøsten-korrespondent i NRK

Forfattere velger seg en novelle av en annen forfatter, som de leser og diskuterer. Et godt konsept fra magasinet The New Yorker er blitt en givende podkast. Begynn for eksempel med Mohsin Hamid som leser Jorge Luis Borges, Karl Ove Knausgård som leser V.S. Naipal eller Salman Rushdie som leser Italo Calvino.

Kategori: Populærvitenskap

Populærvitenskap Anbefalt av: Njål Engesæth / Programleder i Lisenskontrolløren og livet

Denne serien kommer fra det samme miljøet som lager den meget bra kulturpodkasten Slate's Cultur Gabfest. Decoder Ring kommer en gang i måneden, og tar for seg ulike popkulturelle fenomen. Foreløpig finnes bare tre episoder, og de tar for seg henholdsvis bokselatter, det mulige romantiske forholdet mellom Sherlock Holmes/Dr. Holmes og hvorfor vi nå forbinder klovner mer med frykt enn latter.

Kategori: Portrettintervju

Portrettintervju Anbefalt av: Siss Vik / Kulturjournalist i NRK

Den lille damen med den mørke stemmen har hatt sitt eget radioprogram siden 1975, og er en legende. Alltid godt forberedt stiller hun vennlige, men svært direkte spørsmål, selv når gjesten er høyt på strå. Flere har forlatt studio tidlig i intervjuet, blant annet Lou Reed, Faye Dunaway og Monica Lewinsky. Gross' siste møte med Leonard Cohen, i 2006, er et godt eksempel på stilen hennes.

Kategori: Radioteater

Radioteater Anbefalt av: Ida Karine Gulvik / Kulturjournalist i NRK

Stjernespekket fiksjonsserie fra Gimlet. Forbinder du radioteater kun med The Shadow og Dickie Dick Dickens? Tenk om igjen. Det lages masse spennende fiksjonspodkaster for tida, blant dem den psykologiske thrilleren Homecoming. Hovedpersonen blir hjemsøkt av fortiden sin som terapeut på et eksperimentelt behandlingshjem for hjemvendte soldater. Hva har hun egentlig vært med på? Hva gjorde medisinene hun delte ut til soldatene? Og hvorfor husker hun så lite fra tiden hun jobbet der? Skuespillerne i serien er folk vi vanligvis ser på kinolerretet, som Oscar Isaac og Catherine Keener.

Kategori: Dokumentar

Dokumentar Anbefalt av: Henrik Brattli Vold / Sportsjournalist i NRK

Podkasten som gir deg en forståelse for hvor uvitende du er, og hvor greit det egentlig er. Dr. Nash er kjent for mange som hovedpersonen i filmen «A Beautiful Mind», og mens man skulle tro podkasten ville handlet om hans kamp mot schizofrenien – som filmen – handler det i stedet om fag. Tunge fag. Torkild Jemterud har hatt en enorm tilgang til Nash, og han har behandlet stoffet med omhu og intelligens.

Kategori: Dokumentar

Dokumentar Anbefalt av: Siss Vik / Kulturjournalist i NRK

Ira Glass og kollegaene hans i amerikansk kringkasting klarer fortsatt, etter 650 timelange episoder, å fortelle historier som overrasker og berører. Her er tre favorittepisoder: Episode 597: One Last Thing Before I Go. Fortellingen om japanere som ringer til sine avdøde kjære fra en nedlagt telefonkiosk fikk meg til å gråte selv om jeg var midt i en travel butikk. Episode 513: 129 Cars. Reporterne følger de ansatte på et Jeep bilutsalg som er nødt til å få solgt 129 biler innen månedens utgang. Svært innsiktsfullt om det tøffe næringslivet i USA. Ga meg sympati og beundring for amerikanske bilselgere(!) Episode 484 Doppelgängers. En reporter har hørt et rykte om at den deilige friterte calamarien du får servert på restaurant kan være "forkledde" griseanuser. En morsom og avskrekkende episode, som også avslører mye om hva slags fisk du egentlig får servert på restaurant.

Kategori: Film

Film Anbefalt av: Thomas Alkärr / Kulturjournalist i NRK

Wittertainment! Simon Mayo er en av de største stjernene på BBC Radio, Mark Kermode en av de mest markante filmkritikerne i Storbritannia. Deres felles radio- og podsuksess «Kermode and Mayo's Film Review» er full av nydelig språkbruk, morsom lytterkontakt og virkelig inderlig prat om film, alltid med store stjerner på gjestelista. Begge to er smarte fyrer som bærer filmhistorien inni seg når de snakker seg gjennom aktuelle filmer, og spesielt Kermode sparer ikke på kruttet hvis han VIRKELIG misliker noe (som i 2010-utblåsingen om «Sex and the city 2»). I forrige episode snakket de blant annet med suksessregissør Kevin Macdonald (One day in September! Touching the void! The Last King of Scotland! Marley!) om hans nye dokumentar om Whitney Houston. Deilig!

Kategori: Humor

Humor Anbefalt av: Siss Vik / Kulturjournalist i NRK

HELDIGVIS har NRK lagt ut det legendariske radioshowet til Bård og Harald fra 2004 som podkast. Det er noe av det morsomste jeg har hørt. Humoren er muligens litt passé på 2010-tallet, men for oss som fulgte sketsjeshowet den gangen er det gull med gjenhør. I Tazte Priv tillater Bård og Harald seg en noe smalere humor enn de laget for TV. Man møter blant andre ungdomsgeniet i faget Kjønn og Kultur, og forfatteren som pusher språkets grenser så hardt at han noen ganger detter utenfor grensa.

Kategori: Feminisme

Feminisme Anbefalt av: Jenny Duesund / Digital utviklingsleder i NRK

«I am a feminist, but ...» slik starter hver episode av The guilty feminist med at komiker og programleder Deborah Frances-White bekjenner sine «feministiske synder»; ting hun har gjort og tenkt den siste uken som ikke er særlig passende for en ekte feminist. Selv om podkasten er både aktuell og alvorlig, er den full av humor og selvironi. Utforsking av feminismen i dagens verden er mye morsommere og mer tankevekkende enn du kanskje ville tro.

Kategori: Humor

Humor Anbefalt av: Daniel Eriksen / Programleder i Ukeslutt

Tenk deg at du plutselig finner ut at faren din har skrevet en erotisk roman. Hva gjør du? Lager podkast, selvfølgelig! Pornoforfatterens sønn og to venner leser hele boka, kun avbrutt av minuttlange latterkramper og syrlige kommentarer. Nydelig britisk humor.

Anbefalt videre lesning:

13.03.20: Denne saken har blitt utvidet og enkelte tips er endret etter første publisering.